La 27 de ani, își permitea să dea cu împrumut 500.000 de lei, o sumă pe care mulți tineri nici nu visează că ar vedea-o vreodată, darmite să o aibă. Dar el nu e un tânăr oarecare, este șeful tinerilor. Al tinerilor social-democrați. Și, de câteva luni, ministru. Nu a împlinit încă 33 de ani, dar colegii de partid șușotesc că ar fi milionar. În euro. Se numește Gabriel Petrea.

Dacă deține milioane de euro, însă, cu siguranță nu sunt bani albi. Dacă ar fi fost așa, ar fi apărut în declarația de avere. Ce știm sigur, însă, este că Gabriel Petrea este posesorul a cel puțin un milion de lei. Un milion care i-a intrat în conturi în mod miraculos, fără justificare.

Când era doar un biet inginer de sistem angajat al Universității Politehnice din București (UPB), șeful TSD avea la îndemână jumătate de milion de lei. La 30 de ani, Petrea făcea sute de mii de lei anual, pe firmă, aproape fără să cheltuiască nimic. Iar nunta i-a mai adus un „dar“ de peste jumătate de milion de lei.

Șeful TSD și-a șters anul 2011 din CV

Gabriel Petrea, ministrul Consultării Publice și Dialogului Social, este unul dintre puținii membri ai Cabinetului Grindeanu care nu și-au prezentat pe site-ul Guvernului un CV. Cum, din decembrie 2016, Petrea e și parlamentar, a binevoit să-și facă public CV-ul pe site-ul Camerei Deputaților. Conform acestui document, actualul ministru a dispărut între 2010 și 2012. Până în 2010, inclusiv, spune -CV-ul, Petrea a fost responsabil cu rețeaua de calculatoare a UPB. Între aprilie și iunie 2012, șeful TSD spune că a ocupat funcția de director general adjunct al UPB. Între finalul (probabil) lui 2010 și luna aprilie a lui 2012, Petrea n-a existat oficial.

Totuși, 2011 nu a fost deloc un an prost pentru Petrea. Ba dimpotrivă. La finalul lunii octombrie a acelui an, actualul ministru împlinea 27 de ani. Iar în anul următor, 2012, candida pentru un loc de consilier local la Sectorul 6, în București. Și mai făcea ceva Petrea în 2011: dădea cu împrumut sute de mii de lei ca și cum ar fi fost mărunțiș.

14.000 de lei lunar de la o organizație studențească

În calitate de candidat la alegerile locale din 2012, Gabriel Petrea a completat și o declarație de avere. În documentul menționat, Petrea a indicat trei surse de venit: un „CIM“ (contract colectiv de muncă) la UPB, alt CIM la UNSR (Uniunea Națională a Studenților din România) și un al treilea CIM la o firmă din Ilfov. De la Politehnica, Petrea a declarat că încasase 67.000 de lei în 2011, de la UNSR (atenție!), nu mai puțin de 165.000 de lei în anul anterior completării declarației de avere, iar de la firma privată doar 19.000 de lei.

Prima observație ar fi că declarația de avere a lui Petrea din 2012 infirmă CV-ul făcut public ca deputat: în 2011, actualul ministru al Consultării Publice a lucrat, totuși, la Politehnica, n-a șomat. Ba chiar pe un salariu bunicel, de peste 5.500 de lei lunar, dacă e vorba de întregul an.

A doua observație este că, de la o organizație studențească (!), UNSR, șeful TSD a ridicat 165.000 de lei în 2011, adică, în medie, aproape 14.000 de lei lunar.

Peste jumătate din bani se duceau pe rate

Totalul veniturilor din 2011, așadar, pentru tânărul de 27 de ani Gabriel Petrea a fost de 251.000 de lei, adică aproape 60.000 de euro, echivalentul a 5.000 de euro lunar. Din suma de 251.000 de lei câștigată în 2011, Petrea a depus 45.000 de lei în bancă. I-au rămas, așadar, 206.000 de lei.

În 2012, actualul ministru era plin de datorii. În doar un an, între 2011 și 2012, trebuia să achite 60.000 de lei. Altă sumă, de 51.500 de lei, trebuia achitată în doi ani, între 2012 și 2014.

Peste cele două credite, unul de peste 64.000 de euro fusese contractat în 2010 și trebuie plătit, lunar, până în 2040. Pe scurt, cele trei credite ale lui Petrea duceau la rate de (incredibil, dar adevărat) 10.000 de lei lunar. Practic, din 206.000 de lei, bani rămași după depunerea a 45.000 de lei la bancă, lui Petrea i-au mai rămas 90.000 de lei pentru cheltuieli curente în 2011. O sumă îndestulătoare, totuși, de 7.500 de lei lunar.

Șeful TSD a dat împrumut 500.000 de lei inexistenți

Dar surpriza abia acum vine: în același an 2011, Gabriel Petrea a acordat două împrumuturi în nume personal. Și nu e vorba de câteva sute, mii sau chiar zeci de mii de lei. Ci de 500.000 de lei. Adică de două ori mai mult decât a câștigat în 2011 și de peste cinci ori mai mult decât și-ar fi permis după achitarea ratelor bancare pentru cele trei credite.

400.000 de lei au fost acordate împrumut de către Petrea unei firme, Solid Consult Time SRL. Al doilea împrumut, de „doar“ 100.000 de lei, a fost acordat unei persoane fizice cu numele Bendeac Adrian. Misterul din spatele acordării acestor două împrumuturi, însă, e numai una din enigmele averii șefului TSD. Alte enigme au legătură directă atât cu firma care a primit împrumutul, cât și cu Adrian Bendeac. Dar ce este sigur e că, la vedere, Petrea nu avea nici măcar jumătate din suma pe care pretinde că a oferit-o cu împrumut.

Șeful TSD a păpat banii europeni ai Politehnicii

Actualul ministru al Consultării Publice a produs sute de mii de lei printr-un conflict de interese pe care acum îl neagă. În 2012, Gabriel Petrea a fost director general adjunct al Universității Politehnice București. Tot în aceeași perioadă, însă, Petrea era acționar la Solid Consult Time SRL, firmă parteneră a UPB într-un proiect pe bani europeni.

Petrea administrează banii europeni ai UPB, dar și încasează

În CV-ul oficial de pe site-ul Camerei Deputaților, așa cum am arătat la începutul textului, Petrea „omite“ să spună unde a fost angajat în 2011. Totuși, în același document Petrea arată că, în perioada aprilie-iunie 2012 a fost director general adjunct al Politehnicii. În această calitate, șeful TSD menționează că era, printre altele, „responsabil cu gestionarea proiectelor de formare şi practică universitară derulate cu finanţare europeană“.

Un astfel de proiect era și cel despre care publica știri, în perioada 2010-2012, site-ul maimultesanse.solidconsult.ro. Într-una dintre știri se arăta că „Universitatea Politehnica din București lansează proiectul «Mai multe șanse pentru un loc de muncă!, derulat în perioada noiembrie 2010 - octombrie 2012, în parteneriat cu Solid Consult Time S.R.L. și Extreme Training S.R.L. Proiectul beneficiază de finanțare nerambursabilă din Fondul Social European, prin Programul Operațional Sectorial Dezvoltarea Resurselor Umane 2007-2013, Axa Prioritară 5 - «Promovarea măsurilor active de ocupare», Domeniul Major de Intervenție 5.1 - «Dezvoltarea și implementarea măsurilor active de ocupare»“.

Ministrul minte: „În acea perioadă nu eram director“

Contactat de către RL, Petrea nu a negat că era acționar la Solid Consult Time SRL, firmă parteneră cu Politehnica --- într-un proiect european. Însă a infirmat, în ciuda evidenței din propriul CV, că ar fi avut o funcție în UPB atunci. „În acea perioadă nu eram director la Politehnica. Am ajuns mult după ce s-a derulat acel proiect. Nu eram într-o stare de incompatibilitate“, a spus șeful TSD. Într-adevăr, acesta a fost din nou numit director general adjunct al Politehnicii și în 2015, însă a deținut funcția și în 2012. Mai mult, așa cum am arătat anterior, Petrea a fost angajat al UPB și în 2011, conform declarației sale de avere (și nu pe o funcție oarecare, ținând cont de salariul de 5.500 de lei lunar).

Fals în acte: Petrea a ascuns sursa a 400.000 de lei

Solid Consult Time SRL este firma finanțată de către Petrea cu 400.000 de lei, sumă pe care actualul ministru nu o deținea. Nu la vedere, cel puțin. Trei ani după ce a declarat că și-ar fi finanțat propria firmă, aceasta i-a înapoiat banii. Informația apare într-o declarație de avere a lui Gabriel Petrea din 2015. Or, cum declarațiile de avere menționează date din anul fiscal anterior, reiese că Solid Consult Time SRL i-a dat 400.000 de lei lui Petrea în 2014.

Doar că, în 2014, conform Ministerului de Finanțe, Solid Consult Time SRL a avut venituri de doar 34.256 de lei și cheltuieli de numai 38.439 de lei. Adică a avut venituri de aproape douăsprezece ori mai mici decât pretinde Petrea că ar fi încasat de la firmă. Cu alte cuvinte, actualul ministru a mințit grav: în 2014 nu a primit 400.000 de lei de la Solid Consult Time SRL, ci din cu totul altă sursă, pe care a simțit nevoia să o ascundă.

Adrian Bendeac, cel căruia Petrea îi dăduse cu împrumut 100.000 de lei, nu apare în declarațiile de avere ale actualului ministru ca returnând banii. Bendeac este un avocat cu domiciliul în Ilfov. Acasă la acesta a figurat, o vreme, Solid Consult Time SRL. Bendeac a devenit acționar și în IT Quest & Management SRL.

Un angajat cu salariul minim i-a adus 200.000 de lei

Al doilea mare mister financiar asociat cu ministrul Consultării Publice este primirea unor dividende de 200.000 de lei. Aproape 50.000 de euro, deci. Pentru ca firma la care a fost acționar Petrea să fi produs acești bani nu s-ar fi cheltuit aproape nimic. Practic, pare mai probabil ca suma să fi fost primită cadou în contul respectivei firme decât să fi fost rodul unei activități economice.

Cheltuieli de 1.700 de lei, venituri de 30.000 de lei

IT Quest & Management SRL a fost înființată de Gabriel Petrea în aprilie 2015. Așadar, la sfârșitul lui 2015 avea opt luni de funcționare. A fost suficient, însă, pentru ca în cele opt luni să producă peste 220.000 de lei profit și 200.000 de lei să-i bage în conturile lui Petrea, drept dividende. Oricine s-ar aștepta ca, la un astfel de profit, cheltuielile să fie minimum egale, dacă nu mult mai mari, duble, triple sau chiar mai mari. De altfel, în cele mai multe cazuri, profitul unei companii gravitează în jurul a 10% din cifra de afaceri, deci cheltuielile reprezintă 90%, adică sunt de nouă ori mai mari. Nu în puține cazuri, profitul unei firme este în jur de 5%, deci cheltuielile (de 95% din valoarea cifrei de afaceri) sunt, practic, de aproape 20 de ori mai mari.

IT Quest & Management SRL, însă, firma șefului TSD, este absolut senzațională: a avut, în 2015, venituri de 241.897 de lei și cheltuieli de 13.527 de lei. Cu alte cuvinte, în fiecare din cele opt luni de funcționare din 2015, firma lui Petrea a încasat 30.000 de lei și a cheltuit numai 1.700 de lei. Cum firma a raportat la ANAF numai un angajat, e de presupus că cheltuielile de 1.700 de lei lunar reprezentau plata unui salariu minim pe economie. Așadar, singurul angajat al firmei, plătit cu salariul minim pe economie, a produs în fiecare lună 30.000 de lei, adică vreo 7.000 de euro.

Petrea: „Am făcut consultanță IT pentru un privat“

Mai mulți avocați specializați în afaceri, consultați de RL, au fost tranșanți: acest raport între venituri și cheltuieli e aproape imposibil. Unul dintre acești avocați, sub anonimat, a explicat: „Aici vorbim de profit de peste 90% cu doar un angajat nespecializat. Nu există așa ceva în economia reală. La mijloc este fie un contract fictiv, fie un contract «prietenos» în care cel care plătește nu este deloc interesat de calitatea serviciului pe care-l primește“.

Totuși, Petrea susține că nu e nimic în neregulă cu profitul de peste 90%. „M-am retras de la firmă. A fost un contract de consultanță pe IT cu un partener privat. Nu am închis firma. Firma e a soției acum. Am și lucrat în firmă. Sunt IT-ist de meserie. E rezultatul unei munci de mai mult timp pe niște produse IT. E transparent totul. Împreună cu soția suntem absolvenți de Automatică și Calculatoare. Ea lucrează în marketing“, a spus ministrul Consultării Publice pentru RL.

Gabriel Petrea, copilul de suflet al lui Cati Andronescu

Mai multe surse din PSD consultate de RL au arătat că Gabriel Petrea a fost „inventat“ de către Ecaterina Andronescu. Tot ei i-ar datora și ascensiunea fulminantă în viața politică. Gabriel Petrea a fost președinte al Ligii Studenților de la Automatică, apoi a ajuns președinte al Uniunii Studenților din România. Din această postură, Petrea gestiona campusul universitar din Regie, iar șefii de cămine și studenții erau la dispoziția sa (în jur de 25.000 de oameni).

Șeful TSD controla căminele prin turnătorii

Pentru a deține controlul absolut în campusul universitar, Petrea a inventat un serviciu special, după modelul Direcției Naționale Anticorupție. „Studenții trebuia să îi toarne pe administratorii de cămine care luau șpagă pentru a facilita cazarea în cămin. Administratorii care nu erau în grațiile lui Petrea erau tăvăliți public cu ajutorul televiziunilor, apoi erau dați pe mâna autorităților“, susține o sursă din Regie.

Ce e drept, actualul ministru menționează în CV că, din postura de șef al Uniunii Naționale a Studenților din România, se ocupa și cu „supravegherea activităţilor fiecărei organizaţii membre în parte, gestionarea eficientă a resurselor umane, financiare şi de patrimoniu, stabilirea strategiei de dezvoltare a federaţiei, pe termen scurt şi lung, reprezentarea federaţiei în relaţia cu instituţii ale administraţiei centrale şi locale, companii private sau ONG-uri“.

Costoiu l-a făcut șef peste fonduri europene

Tot din această postură, Petrea avea acces la toate fondurile alocate de către Ministerul Educației.

În februarie 2009, de altfel, a fost numit consilier personal al secretarului de stat Mihnea Costoiu. Cu sprijinul acestuia, Petrea a fost numit director la Unitatea de Management al Proiectelor Finanțate din Fondurile Structurale din Ministerul Educației. O sursă din cadrul ministerului a precizat că „Gabriel Petrea le-a propus angajaților din subordine să lucreze după program pentru diverse entități private pentru a întocmi proiecte europene, care ulterior erau aprobate de ei, la minister“. Relația Petrea-Costoiu s-ar fi consolidat câțiva ani mai târziu prin devenirea celui din urmă naș de cununie al celui dintâi.

GENEROZITATE. Daruri de nuntă și botez: 115.000 euro

Gabriel Petrea s-a căsătorit recent. Nunta ar fi fost organizată la Palatul Snagov și ar fi beneficiat de prezența multor „grei“ din politică și afaceri. Rezultatul vorbește de la sine: sub sintagma „Daruri nuntă și botez“, Gabriel Petrea a menționat în declarația de avere sumele de 35.000 de euro, 320.000 de lei, 3.500 de dolari și 1.000 de lire sterline. În total, în jur de 115.000 de euro. Sau, cum a spus Petrea pentru RL, nimic neobișnuit: „Am declarat toți banii pe care i-am primit la nuntă și la botez. E o sumă la dimensiunea nunții și a botezului și a numărului de prieteni. Am declarat acolo toți banii pe care i-am primit“.